เผยโฉม 20 หุ้น “อสังหา” งบปี 65 โตเด่น RABBIT โกยกำไร 1.2 พันล้าน
เปิดงบ 20 หุ้น "อสังหา" ตลาด SET โกยกำไรปี 65 โตเด่น RABBIT ฟาดกำไร 1.2 พันล้านบาท ฟาก SIRI-LPN โตทะลักกว่าเท่าตัว
เปิดงบ 20 หุ้น "อสังหา" ตลาด SET โกยกำไรปี 65 โตเด่น RABBIT ฟาดกำไร 1.2 พันล้านบาท ฟาก SIRI-LPN โตทะลักกว่าเท่าตัว
4 มี.ค. 2566

“ข่าวหุ้นธุรกิจออนไลน์” ได้ทำการรวบรวมข้อมูลเกี่ยวกับผลประกอบการในงวดปี 2565 ของบริษัทจดทะเบียน (บจ.) กลุ่มอสังหาริมทรัพย์ที่ซื้อขายในตลาดหลักทรัพย์แห่งประเทศไทย (SET) ที่มีผลงานเติบโตจากช่วงเดียวกันของปี 64 พบว่ามีทั้งสิ้น 20 บริษัท ได้แก่
บริษัท แรบบิท โฮลดิ้งส์ จำกัด (มหาชน) หรือ RABBIT, บริษัท สัมมากร จำกัด (มหาชน) หรือ SAMCO, บริษัท อีสเทอร์น สตาร์ เรียล เอสเตท จำกัด (มหาชน) หรือ ESTAR, บริษัท ปิ่นทอง อินดัสเตรียล ปาร์ค จำกัด (มหาชน) หรือ PIN, บริษัท แสนสิริ จำกัด (มหาชน) หรือ SIRI, บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN, บริษัท พีซแอนด์ลีฟวิ่ง จำกัด (มหาชน) หรือ PEACE, บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT, บริษัท เซ็นทรัลพัฒนา จำกัด (มหาชน) หรือ CPN
รวมถึง บริษัท ควอลิตี้เฮ้าส์ จำกัด (มหาชน) หรือ QH, บริษัท ปริญสิริ จำกัด (มหาชน) หรือ PRIN, บริษัท เอพี (ไทยแลนด์) จำกัด (มหาชน) หรือ AP, บริษัท แกรนด์ คาแนล แลนด์ จำกัด (มหาชน) หรือ GLAND, บริษัท เอสซี แอสเสท คอร์ปอเรชั่น จำกัด (มหาชน) หรือ SC, บริษัท แลนด์แอนด์เฮ้าส์ จำกัด (มหาชน) หรือ LH, บริษัท ออริจิ้น พร็อพเพอร์ตี้ จำกัด (มหาชน) หรือ ORI, บริษัท พฤกษา โฮลดิ้ง จำกัด (มหาชน) หรือ PSH, บริษัท แอสเซทไวส์ จำกัด (มหาชน) หรือ ASW, บริษัท ศุภาลัย จำกัด (มหาชน) หรือ SPALI, บริษัท ไซมิส แอสเสท จำกัด (มหาชน) หรือ SA

สำหรับบริษัทที่รายงานผลประกอบการออกมาโดดเด่นสุด ได้แก่ RABBIT มีกำสุทธิ 1.21 พันล้านบาท เติบโต 1,271% จากปี 2564 ที่มีกำไร 88.16 ล้านบาท โดยบริษัทฯ มีรายได้รวมประจำปี 2565 จำนวน 7,930 ล้านบาท เพิ่มขึ้น 1,358 ล้านบาท หรือร้อยละ 20.7 จากปีก่อนที่ 6,572 ล้านบาท
ทั้งนี้ การเพิ่มขึ้นของรายได้มีปัจจัยหลักมาจาก 1.การเพิ่มขึ้นของรายได้จากธุรกิจประกันชีวิต จำนวน 1,175 ล้านบาท จากการควบรวมงบการเงินของแรบบิทไลฟ์เต็มปี ปี 2564 ควบรวมสามเดือน 2.การเพิ่มขึ้นของรายได้จากธุรกิจโรงแรมและบริการ จำนวน 1,174 ล้านบาท หรือร้อยละ 61.6 จากปีก่อนหน้า เนื่องจากการผ่อนคลายมาตรการควบคุมโรคโควิด-19 ของทั้งประเทศไทยและยุโรปและการฟื้นตัวของธุรกิจและภาคการท่องเที่ยว
ด้าน SAMCO รายงานผลประกอบการปี 2565 มีกำไรสุทธิ 112.60 ล้านบาท เพิ่มขึ้น 167.17% จากปี 2564 มีกำไรสุทธิ 42.15 ล้านบาท เป็นผลมาจากรายได้รวมอยู่ที่ 2,404.19 ล้านบาท เพิ่มขึ้น 66.77% จากปีก่อนมีรายได้ 1,441.58 ล้านบาท เนื่องจากรายได้จากการขายธุรกิจอสังหาริมทรัพย์และธุรกิจขายอาหารและเบเกอรี่เพิ่มขึ้น
นอกจากนี้ยังมีมติอนุมัติจ่ายปันผลจากงวดดำเนินงานวันที่ 1 ก.ค.65 ถึงวันที่ 31 ธ.ค.65 เป็นเงินสดอัตรา 0.10 บาท/หุ้น กำหนดขึ้นเครื่องหมาย XD วันที่ 27 เม.ย.66 และกำหนดจ่ายเงินปันผลให้ผู้ถือหุ้น 17 พ.ค.66
ขณะที่ SIRI รายงานกำไรสุทธิปี 2565 อยู่ที่ 4,279.89 ล้านบาท เพิ่มขึ้น 112.16% เมื่อเทียบกับงวดเดียวกันของปีก่อนมีกำไรสุทธิ 2,017.28 ล้านบาท เป็นผลมาจากรายได้รวมทั้งสิ้น 34,983 ล้านบาท เพิ่มขึ้น 18% เมื่อเทียบกับงวดเดียวกันของปีก่อน 29,558 ล้านบาท จากการเพิ่มขึ้นของรายได้ในเกือบทุกประเภทธุรกิจ ส่วนใหญ่มาจากรายได้ขายโครงการ 30,716 ล้านบาท เพิ่มขึ้น 17% เมื่อเทียบกับงวดเดียวกันของปีก่อนจากรายได้จากการขายโครงการ 26,170 ล้านบาท โดยรายได้จากการขายโครงการเติบโตขึ้นในทุกประเภทผลิตภัณฑ์
ทั้งนี้ ค่าใช้จ่ายในการขายและการบริหาร 7,165 ล้านบาท คิดเป็น 20.5% ลดลงจากปีก่อนหน้า ซึ่งมีค่าใช้จ่ายในการขายและบริหารอยู่ที่ร้อยละ 21.6  สำหรับค่าใช้จ่ายในการขายในปี 2565 อยู่ที่ 2,238 ล้านบาท คิดเป็น 6.4% ของรายได้รวม ปรับลดลงจากร้อยละ 6.8 ของรายได้รวมในปี 2564 อีกทั้งยังมีส่วนแบ่งกำไรจากการร่วมค้า 494.05 ล้านบาท เมื่อเทียบกับงวดเดียวกันของปีก่อน 75.10 ล้านบาท
นอกจากนี้มีมติอนุมัติจ่ายปันผลจากงวดดำเนินงานวันที่ 1 ม.ค.65 ถึงวันที่ 31 ธ.ค.65 เป็นเงินสดในอัตรา 0.11 บาท/หุ้น กำหนดขึ้นเครื่องหมาย XD วันที่ 16 มี.ค.66 และกำหนดจ่ายเงินปันผลในวันที่ 17 พ.ค.66
ส่วน LPN รายงานกำไรปี 2565 อยู่ที่ 612 ล้านบาท เพิ่มขึ้น 102% จากปีก่อนกำไร 302 ล้านบาท เนื่องจากบริษัทมีรายได้จากธุรกิจหลักเพิ่มขึ้น 4,705.77 ล้านบาท หรือเพิ่มขึ้นร้อยละ 84.48 (ไตรมาส 4/65 เพิ่มขึ้น 284.08 ล้านบาท หรือเพิ่มขึ้นร้อยละ 17.72) เป็นรายได้จากธุรกิจอสังหาริมทรัพย์ที่เพิ่มขึ้นร้อยละ 108.28 (ไตรมาส 4/65 เพิ่มขึ้นร้อยละ 14.76)
รวมทั้งธุรกิจให้เช่า ด้วยสถานการณ์ผ่อนคลายของไวรัสโควิด – 19 บริษัท ยังคงมีรายได้จากการเช่าเพิ่มขึ้นจาก 272.56 ล้านบาทเป็น 308.01 ล้านบาท หรือเพิ่มขึ้นร้อยละ 13.01 และธุรกิจบริการ บริษัท มีการขยายธุรกิจบริการอย่างต่อเนื่อง ทำให้ผลการดำเนินงานเพิ่มขึ้นจาก 1,253.28 ล้านบาทเป็น 1,544.76 ล้านบาท หรือเพิ่มขึ้นร้อยละ 23.26
นอกจากนี้บริษัทยังประกาศจ่ายปันผลจากงวดดำเนินงานวันที่ 1 ม.ค.65 ถึงวันที่ 31 ธ.ค.65 เป็นเงินสดในอัตรา 0.12 บาท/หุ้น กำหนดขึ้นเครื่องหมาย XD วันที่ 1 มี.ค.66 และกำหนดจ่ายเงินปันผลในวันที่ 18 เม.ย.66